Joi, 28 martie, invitata Corinei Dobre la "A doua Românie" este Teodora Popa, o tânără cercetătoare din Londra specializată în genetică, care militează pentru implementarea tehnologiei și a inteligenței artificiale în domeniul sănătății, în special în aria fertilizării in vitro . De la ora 21:00, la TVR Internațional.
A obținut licența și masterul în Genetică și Genomică Umană la University College London (UCL) și are un doctorat în domeniul fertilității, geneticii embrionare și sănătății femeilor. Notabil este faptul că Teodora se numără printre primii cercetători care au ținut evenimente și cursuri în metavers, susţinându-şi ferm pledoaria pentru digitalizarea sănătății.
Acum este profesor la UCL, unde predă tot în metavers şi coordonează programul de Științe Reproductive și Sănătatea Femeii.
Este vicepreședinta Academiei Globale de Genomică și Medicină Personalizată şi conduce biroul de inovaţii al unei clinici de fertilitate din capitala Marii Britanii.
La începutul acestui an a obţinut premiul Omul de Ştiință al Anului din partea British Fertility Society.
***
În aceeaşi ediţie aflăm, din interviul realizat de Mihaela Crăciun, povestea impresionantă a profesorului şi violonistului Cristian Herki, absolvent al Academiei de Muzică "Gheorghe Dima" din Cluj-Napoca, stabilit de mulţi ani în Canada.
Reprezintă a treia generaţie de violonişti dintr-o familie cu tradiţie în muzica din Transilvania şi a reuşit să încânte publicul de peste ocean cu repertoriul său, care cuprinde reinterpretări de muzică clasică şi jazz.
Realizator Corina Dobre
Producător Liliana Văduva